Zefektívnenie verejného obstarávania zavedením systému centralizovaného verejného obstarávania

Úvod

Predloženie materiálu „Zefektívnenie verejného obstarávania zavedením systému centralizovaného verejného obstarávania“ na rokovanie vlády Slovenskej republiky vyplýva z úlohy B.1. -  „návrh na určenie subjektov, pre ktoré sa bude centrálne obstarávať súčasne s návrhom komodít pre centrálne obstarávanie u týchto subjektov a subjekty, ktoré budú vybraté komodity centrálne obstarávať“, ktorá bola uložená uznesením vlády Slovenskej republiky  č. 230 z 15. marca  2006.

Materiál je realizáciou konkrétneho opatrenia vyplývajúceho z materiálu Návrh opatrení na zefektívnenie systému verejného obstarávania, najmä v oblasti využívania spoločného verejného obstarávania a elektronického verejného obstarávania, ktoré môžu pomôcť pri zefektívnení systému verejného obstarávania na Slovensku. 

Zavedenie prvkov centralizácie verejného obstarávania do procesu verejného obstarávania, tam kde je to efektívne a hospodárne, na základe skúseností z vyspelých krajín ukazujú, že takýmto spôsobom je možné ušetriť značnú časť verejných prostriedkov a zároveň vybudovať prvky efektívnej kontroly.
	
Povinnosť subjektov centrálne obstarávať stanovené komodity prostredníctvom centrálnej obstarávacej organizácie, sa dotkne právomocí a privátnych záujmov týchto subjektov v oblasti verejného obstarávania, a preto môže vyvolať negatívne postoje k ich širšiemu uplatňovaniu. Deklarovanie politickej podpory a záujmu zo strany vlády Slovenskej republiky by malo byť významnou súčasťou realizácie centralizácie obstarávania na Slovensku.

1.  Centralizácia verejného obstarávania

Systém centralizácie verejného obstarávania je potrebné vnímať v logických súvislostiach, pričom centralizovaný prístup k verejnému obstarávaniu môže mať viac foriem

•	od centrálneho verejného obstarávania tam, kde je to v konkrétnych podmienkach hospodárne a efektívne, 
•	cez rozsiahlejšie využívanie dobrovoľného spoločného verejného obstarávania viacerých obstarávateľov a niekedy
•	až po špecializované verejné obstarávanie zamerané na obstaranie len špecifických tovarov alebo služieb.
		V rámci všetkých vyššie uvedených foriem centralizácie verejného obstarávania sa pri realizácii nákupov využívajú rámcové dohody vo viacerých formách. Rámcová dohoda sa uzatvára najviac na štyri roky, je možné ju uzavrieť s viacerými účastníkmi na strane dodávateľa ako aj na strane verejného obstarávateľa. Rámcové dohody sú často efektívnejšie ako rozsiahle obstarávacie postupy, keďže eliminujú prácu spojenú s prípravou mnohých obstarávaní na tie isté tovary a služby.

2.  Centrálne verejné obstarávanie

Zákon č. 25/2006 Z. z. o verejnom o verejnom obstarávaní a o zmene a doplnení niektorých zákonov (ďalej len „zákon o verejnom obstarávaní) vytvoril legislatívny rámec pre centrálne verejné obstarávanie tým, že sa verejným obstarávateľom dáva možnosť zadávať zákazky prostredníctvom centrálnej obstarávacej organizácie. Súčasne sa upravuje použitie rámcových dohôd ako prostriedku na efektívne uplatnenie centrálneho verejného obstarávania.

	Predpokladom pre realizáciu centrálneho verejného obstarávania je stanovenie jeho rozsahu, čo vyžaduje určenie
•	vhodných komodít tovarov a služieb na realizáciu centrálneho obstarávania, 
•	subjektov (okruh verejných obstarávateľov), ktoré budú centrálne obstarávať,
•	centrálnej obstarávacej organizácie.

	Pravidlom by malo zostať, že ak  je verejný obstarávateľ schopný preukázateľne zabezpečiť komodity podriadené centrálnemu obstarávaniu ekonomicky výhodnejšie, ako ich zabezpečí prostredníctvom centrálnej obstarávacej organizácie, môže verejný obstarávateľ uzavrieť zmluvný vzťah na tieto komodity samostatne, pokiaľ sú dodržané požiadavky na cenu a kvalitu.

	2.1.  Návrh komodít vhodných na centrálne obstarávanie

Komodity vhodné na centrálne obstarávanie sa stanovili na základe analýzy nákupov vybratých ÚOŠS, t. j. tovarov, služieb - ich skupín, ktoré sa obstarávajú pravidelne, opakovane a v dostatočne veľkých objemoch/množstvách a ich špecifikácia je jednoduchá a jednoznačná. 

Tabuľka č. 1

P.č.	Názov komodity
	Stručný popis	Kód CPV	
1.	Kancelársky papier 
          – xerografický
           - fotokopírovací	papier rôznych veľkostí a hmotnosti, biely (napr. A3, A4, 80 g)	
21125692-2
21125691-5	
2.	Obálky	obálky rôznych veľkostí, bez okienok aj s okienkami, z  recyklovaného aj  nerecyklovaného papiera, s doručenkou	21232300-1
22861000-3
22861100-4
228612005	
3.	Osobné automobily a náhradné diely	osobné motorové vozidlá vybratých druhov všeobecného použitia - malé, strednej triedy, vyššej triedy aj luxusné; vo vyhotovení karosérie kombi, sedan, hatchback, resp. liftback, s benzínovým aj dieselovým motorom 	3411xxxx-x
343xxxxx-x	
4.	Pneumatiky a súvisiace výrobky	pneumatiky pre motorové vozidlá všetkých druhov, letné aj zimné, domácej aj zahraničnej produkcie	25111100-3
25111500-7
25111510-0
25111520-3
25111530-6
25111700-9
25111800-0	
5.	Poistenie	•	povinné zmluvné poistenie zodpovednosti za škodu spôsobenú prevádzkou motorových vozidiel
•	poistenie zodpovednosti za škodu spôsobenú prevádzkou motorového vozidla	66334100-1

66337100-2	
6.	Pohonné hmoty	•	bezolovnatý  a olovnatý benzín

•	motorová nafta, naftové palivo

•	zemný plyn	23111200-0
23111300-1
23121100-3
23121200-3
11200000-2	
7. 	Opravy a údržba
motorových vozidiel	•	opravy a údržbárske služby pre motorové vozidlá a súvisiace vybavenie	5011xxxx-x	

2.2.  Návrh subjektov, pre ktoré sa bude centrálne obstarávať 

Stanovenie subjektov, ktoré budú vybraté komodity zabezpečovať prostredníctvom centrálnej obstarávacej organizácie - centrálne obstarávať, t. j. ústredné orgány štátnej správy  sú uvedené v prílohe.

 Zoznam subjektov uvedených v prílohe nie je vyčerpávajúci – je otvorený, ÚOŠS sami stanovia, ktoré organizácie v ich zriaďovacej a zakladateľskej pôsobnosti (rozpočtové,  príspevkové organizácie a iné) budú centrálne obstarávať vybraté komodity uvedené v bode 2.1. prostredníctvom centrálnej obstarávacej organizácie. Tento zoznam je možné priebežne aktualizovať, keďže subjekty v postavení verejného obstarávateľa môžu priebežne vznikať, zanikať, aj sa postupne transformovať.

2.3.  Návrh na vytvorenie centrálnej obstarávacej organizácie

V súlade s ustanovením § 10 zákona o verejnom obstarávaní musí byť splnené, že centrálna obstarávacia organizácia je:
•	verejný obstarávateľ podľa § 6 ods. 1 zákona o verejnom obstarávaní, ktorý pre iných verejných obstarávateľov zabezpečuje tovary a služby -
- zadáva zákazky alebo
- uzaviera rámcové dohody.

V súlade s vyššie uvedeným je potrebné centrálne obstarávanie:
 
•	Inštitucionálne zabezpečiť, vytvorením buď:

•	samostatného útvaru v rámci existujúceho ÚOŠS – centrálnej obstarávacej jednotky, v postavení centrálnej obstarávacej organizácie podľa § 10 zákona o verejnom obstarávaní, 
•	samostatného subjektu – centrálnej obstarávacej agentúry, v postavení centrálnej obstarávacej organizácie podľa § 10 zákona o verejnom obstarávaní.

•	Stanoviť pôsobnosť  a štatút  vytvorenej centrálnej obstarávacej organizácie

o	ktorého súčasťou musí byť aj stanovenie organizačného zabezpečenia  centrálneho  obstarávania,
o	vytvorenie podporných materiálov, metodických pokynov a vzorových postupov pre činnosti v jednotlivých fázach realizácie centrálneho verejného obstarávania - Úrad pre verejné obstarávanie v spolupráci s centrálnou obstarávacou organizáciou (úloha C.2. uznesenia vlády SR č. 230/2006), 
o	 vytváranie strategických materiálov súvisiacich s centrálnym obstarávaním a ich predkladanie Úradom pre verejné obstarávanie a centrálnou obstarávacou organizáciou na rokovanie vlády,
o	realizácia školení a informatívnej kampane.

•	Zabezpečiť finančné, technické, materiálne  a personálne zabezpečenie
	 
	Na základe vyššie uvedeného navrhujeme zriadenie centrálnej obstarávacej organizácie v súlade s § 10 zákona o verejnom obstarávaní:

A. Prvá etapa

- ako samostatného útvaru existujúceho ÚOŠS, t. j. vytvorením centrálnej obstarávacej jednotky alternatívne, buď v rámci štruktúry:

Alternatíva č. 1

Ministerstva financií SR
- v rámci pôvodnej rozpočtovej kapitoly MF SR - bez zvýšenia finančných prostriedkov pre rok 2006, s vlastnými personálnymi  a materiálno-technickými kapacitami.

Alternatíva č. 2

Správy štátnych hmotných rezerv SR
- v rámci pôvodnej rozpočtovej kapitoly SŠHR SR - bez zvýšenia finančných prostriedkov pre rok 2006, s vlastnými personálnymi  a materiálno-technickými kapacitami, 17 odborne spôsobilými osobami na verejné obstarávanie.

B. Druhá etapa 

	Postupnou implementáciou a overením postupov centrálneho verejného  obstarávania po procedurálnej, technickej, prevádzkovej a organizačnej stránke  a získaním reálnych skúseností z činnosti centrálnej obstarávacej jednotky je možné pripraviť  rámec pre jeho širšie zavádzanie -  t. j. rozšíriť počet komodít, oblastí, subjektov povinných centrálne obstarávať, čo bude vyžadovať vytvorenie samostatného subjektu, t. j. vytvorenie centrálnej obstarávacej agentúry, čo by znamenalo dosiahnutie cieľového stavu pri zabezpečovaní centrálneho verejného obstarávania. 

	Vznik centrálnej obstarávacej agentúry a reálny rozbeh jej činnosti môže mať v budúcnosti vplyv na výdavky verejných financií minimálne  v podobe zvýšenia počtu zamestnancov agentúry (oproti  počtu zamestnancov „centrálnej obstarávacej jednotky“) v nadväznosti na úpravu rozpočtu a zníženie počtu zamestnancov ÚOŠS zapojených do centrálneho verejného obstarávania.

3.  Spoločné verejné obstarávanie viacerých obstarávateľov (SOVO)

Ako vyplynulo z pilotných projektov realizovaných v predchádzajúcom období, spoločné obstarávanie viacerých obstarávateľov  (ďalej len „SOVO“) by malo v budúcnosti zohrávať významnejšiu úlohu pri zefektívnení systému verejného obstarávania. Gestori pilotných projektov považujú SOVO za perspektívny systém obstarávania, ktorý je možné rozširovať aj na ďalšie vhodné tovary a služby a môže priniesť značné ekonomické efekty. Ukázalo sa, že popri dosiahnutí priamych finančných úspor je zaujímavé pri spoločnom obstarávaní aj dosiahnutie zníženia organizačných a prevádzkových nákladov spojených s procesom verejného obstarávania a zníženie administratívnej náročnosti efektívnejším riadením ľudských zdrojov.

3.1.  Návrh subjektov uplatňujúcich dobrovoľné spoločné verejné obstarávanie, návrh komodít 

	Spoločné verejné obstarávanie  je dobrovoľné zoskupenie viacerých verejných obstarávateľov pri zabezpečovaní opakovaných, presne špecifikovaných a štandardizovaných tovarov alebo niektorých služieb, ktoré sú požadované všetkými účastníkmi daného zoskupenia. Takéto zoskupenia verejných obstarávateľov vznikajú      ad hoc v závislosti od potreby zabezpečiť spoločnú komoditu. 

SOVO by mal organizačne a administratívne zabezpečovať vždy ten ÚOŠS, ktorý má v obstarávaní danej komodity najväčšie skúsenosti a preukázateľne v minulosti dosiahol pri jej zabezpečovaní efektivitu – finančnú úsporu, ako aj administratívnu a organizačnú efektívnosť. Je však potrebné, aby v takomto prípade boli vytvorené na ÚOŠS, ktorý bude v rámci SOVO zabezpečovať danú komoditu, aj zodpovedajúce personálne, organizačné a materiálno-technické predpoklady – napríklad posilnenie útvaru.

Tabuľka č. 2

P.č.	Subjekty zapojené do SOVO	Komodity – stručný popis	Kód CPV	Subjekt zabezpečujúci SOVO	
1.	ÚOŠS a organizácie v ich zriaďovacej a zakladateľskej pôsobnosti
	•	letecké dopravné služby (letenky)
	62110000-6 62400000-6 63500000-4	MZV SR	
2.	ÚOŠS a organizácie v ich zriaďovacej a zakladateľskej pôsobnosti	•	kancelárske potreby a zariadenia a ich servis
•	kancelárska technika, zariadenia – kopírovacie a  rozmnožovacie stroje  a príslušenstvo k nim
•	servis kancelárskej techniky	3019xxxx- x
50314000-9
3011xxxx-x  30162000-2

50310000-1
50313100-3
50313200-4	ÚV SR	

4.  Špecializované verejné obstarávanie 

	Špecializované verejné obstarávanie sa vykonáva za účelom nákupu/obstarania určitého tovaru alebo služby špecifického pre určitý rezort alebo pri nákupe/obstaraní určitého špecifického tovaru alebo služby potrebných pre viacero rezortov. Špecializácia nákupov je silnou výhodou, pretože voči dodávateľom, nákup vyšších množstiev umožňuje získať vyšší ekonomický prínos z nákupu špecifickej komodity. Prakticky môže ísť             o nákupy určitej komodity napríklad v rámci
•	jedného rezortu – lieky, vojenská technika,
•	viacerých rezortov – počítače,
•	lokálnych, regionálnych nákupov.  

	Špecializované verejné obstarávanie sa môže realizovať buď formou dobrovoľného spoločného obstarávania viacerých obstarávateľov alebo môže byť za týmto účelom zriadená centrálna obstarávacia organizácia podľa § 10 zákona o verejnom obstarávaní, ktorej inštitucionálne zabezpečenie je uvedené v bode 2.3 tohto materiálu.

4.1. Návrh subjektov uplatňujúcich špecializované verejné obstarávanie,   návrh komodít 

Tabuľka č. 3

P.č.	Subjekt 
	Komodity – stručný opis	kód CPV	ÚOŠS (rezort)	
1.	MO SR
a organizácie v ich zriaďovateľskej pôsobnosti	•	vojenský materiál pre potreby ozbrojených síl  - tabuľkový materiál
•	nevojenský a netabuľkový materiál a služby
•	opravy a údržba vojenskej a nevojenskej techniky
•	liečivá
•	očkovacie látky
•	pohonné hmoty a mazivá		Úrad pre investície a akvizície	
2.	MZ SR
a organizácie v ich zakladateľskej a zriaďovacej pôsobnosti	•	lekárske výrobky, liečivá
•	zdravotný materiál, pomôcky 
•	zdravotnícke a laboratórne prístroje, zariadenia
	244xxxxx-x

331xxxxx-x	Špecializované spoločné verejné obstarávanie realizované MZ SR Špecializovaná centrálna obstarávacia organizácia – zriadená MZ SR	
3.	ÚOŠS a organizácie v ich zriaďovacej a zakladateľskej pôsobnosti 	•	počítačové zariadenia a príslušenstvo k nim, spotrebný materiál 

•	opravy a údržba osobných počítačov
	3021xxxx-x

50300000-8
50321000-1
50322000-8	Špecializované spoločné verejné obstarávanie realizované MDPT SR/  Špecializovaná centrálna obstarávacia organizácia – zriadená 
MDPT SR	

Záver

Medzi hlavné ciele a pozitíva zavedenia obstarávania centralizovaným spôsobom patria najmä:
•	zníženie nákladov (finančné úspory), 
•	zvýšenie produktivity práce (časové a administratívne úspory),
•	zvýšenie transparentnosti a kontroly procesu verejného obstarávania. 

Vopred sa dajú úspory vyplývajúce z centralizácie verejného obstarávania len veľmi ťažko odhadnúť a skúsenosti z krajín EÚ ukazujú, že prínosy môžu byť tiež rôzne.           Pre úspešnú realizáciu centralizácie je potrebné, aby boli identifikované a zohľadnené riziká, ktoré môžu byť napríklad:
•	technicko-organizačného charakteru (nedostatok vhodných skúseností, manuálov, podporných materiálov, všeobecných pokynov), 
•	bariéry v oblasti ľudských zdrojov (nedostatok expertov, odpor k zmenám).

V súvislosti so zavádzaním centralizácie verejného obstarávania je potrebné vziať taktiež do úvahy:  
•	prechodné obdobie - bude potrebné počítať s rôznymi časovými obdobiami potrebnými na riadne ukončenie zmluvných vzťahov uzatvorených v predchádzajúcom období na tie komodity, ktoré budú podriadené centralizácii, najmä čo sa týka centrálneho obstarávania. Zároveň by sa nemali uzatvárať na tieto komodity nové zmluvné vzťahy, 
•	aby nedošlo k obmedzeniu malého a stredného podnikania - čo sa dá eliminovať napríklad rozdelením predmetu zákazky na časti určitej vhodnej veľkosti v rámci jedného postupu zadávania zákazky, čo je  účinným prostriedkom na podporu účasti malých a stredných podnikateľov, prípadne umožnenie subdodávok,
•	ochranu hospodárskej súťaže – napríklad možnosti uzatvorenia rámcovej dohody s viacerými dodávateľmi z rôznych regiónov, na primerané časové obdobie v závislosti od komodity, obmedzením dĺžky trvania rámcových dohôd, prípadne opätovným otvorením súťaže v rámci podmienok rámcovej dohody a pod. 

V súlade s ustanovením §  25 ods. 3, § 91 ods. 3 a § 99 ods. 2 zákona o verejnom obstarávaní bude povinnosťou od 1. januára 2007 zadávať zákazky na tovary výlučne použitím elektronických prostriedkov.  Keďže komoditami vhodnými pre centralizáciu verejného obstarávania sú v prevažnej miere tovary s jednoznačnou špecifikáciou, je potrebné túto skutočnosť taktiež zobrať do úvahy a vytvoriť predpoklady pre zavedenie systému elektronického verejného obstarávania do procesu centralizácie verejného obstarávania. V súčasnom období prebieha pilotný projekt elektronického verejného obstarávania na MDPT SR.

Postupnou implementáciou a overením postupov centralizácie verejného  obstarávania v procedurálnej, technickej, prevádzkovej a organizačnej oblasti a získaním reálnych skúseností je možné pripraviť  rámec pre jeho širšie zavádzanie -  rozšíriť počet komodít, oblastí, subjektov, kde bude mať centralizácia verejného obstarávania preukázateľne svoj ekonomický prínos.